Tgi che sgurdina la lingua, lavaghescha ils umans

Da Theo Candinas

Il pitschen spazi che stat a disposiziun n'è betg suffizient per dilucidar la dumonda dals meds finanzials surabundants e da las metodas dal tuttafatg dubiusas ch'èn stadas necessarias per trair da la retorta e da propagar la lingua bastarda rumantsch grischun (rg). Perquai stoss jau ma restrenscher ad intginas dumondas e problems essenzials e fundamentals da la lingua. 

Tgi che lavaghescha la lingua, lavaghescha l'uman. Igl è pia da far attenziun!
Il citat deriva dal "Wörterbuch des Unmenschen" da Dolf Sternberg. Quai manual è naschì suenter la segunda guerra mundiala ord l'experientscha dolurusa en vista a la sgarschur ch'aveva prendì sia entschatta cun pleds. Bain raschun suffizienta per reflectar seriusamain davart l'entitad da la lingua e la relaziun da l'uman cun ella. Igl è dad esser conscient che la lingua è dapli che mo pleds. Quai na paran tscherts aderents dal rg anc betg d'avair fatg persenn. Gia Confuzius ans aveva admonì ch'i na saja betg da tractar ils pleds arbitrariamain, quai chaschunia gronda confusiun. Sch'ins legia il davos temp tge patua sgarschaivel, sanestrà da l'influenza da l'rg, che emplenescha gasettas ed autras paginas rumantschas, ves'ins che Confuzius ha gì raschun. Quai ch'il signur secretari general da la LR numna "l'innovaziun linguistica" èn blers onns da decadenza linguistica e caos. Dunna dr. Ricarda Liver, professura a l'universitad da Berna, ha constatà a chaschun d'in referat dals 16 da matg 91 a Turitg ch'il rg haja smesà l'opposiziun structurala dals idioms existents. Ed il senior dals linguists rumantschs, ina capacitad ch'enconuscha sco nagin auter ils idioms rumantschs, ha fatg da savair directamain ch'il rg saja nagut auter che "rumantsch sursilvan" lavagà. Quels che vulan giustifitgar il rg a moda naiva e primitiva dian ch'ins enclegia gea la lingua. La dumonda saja lubida: Quant lavagà sto insumma esser ina lingua per ch'ins na l'enclegia betg? Tala glieud stuess prender enconuschientscha d'ina tesa filosofica essenziala che di tge che la lingua è, e tge ch'ella n'è betg, numnadamain: "La lingua n'è betg in simpel utensil u instrument per l'uman..." L'uman na dovra betg la lingua, el viva en la lingua. Tut quai che nus savain da nus sezs e dal mund enturn nus è cumpiglià ed enzuglià en la lingua, en nossa atgna lingua. Rg dentant n'è betg l'atgna lingua d'insatgi, sch'igl è insumma ina lingua.

Il tschorvament da las linguas naziunalas
La devisa: "In pajais – ina lingua" è naschida a l'epoca dals stadis naziunals ed a survegnì muntada empalanta. Da quest mument ha era cumenzà la gronda muria dals idioms e dialects. Els han stuì ceder lur post a las linguas empalantas standardisadas. (Gist quai emprov'ins da far oz tar nus, malgrà che la tendenza cuntraria sa fa ussa valair in pau dapertut). Maun en maun cun questa standardisaziun va era la tentaziun da reger e dominar ils auters, da destruir las atgnadads e particularitads politicas e culturalas dal singul en la communitad. Cun la varietad da las linguas va dentant era a perder la vista multifara dals umans, dal mund e da las chaussas, i manca lur questa opiniun alternativa ch'è uschè necessaria per surviver. Il decurs da l'istorgia n'ha betg furmà da nus ina naziun rumantscha, forsa perquai che nus n'avain betg gì in poet dominant sco Dante. Lez n'ha dal reminent betg inventà ina nova lingua, sco che quai è vegnì pretendì dad adherents da l'rg, anzi el ha surpiglià quai ch'era avant maun ed ha sviluppà tut a moda geniala. Il medem vala era per Luther ch'è vegnì pretendì dad aderents dal rg, anzi el ha surpiglià quai ch'era avant maun ed ha sviluppà tut a moda geniala. Il medem vala era per Luther ch'è vegnì surduvrà dal bel e dal bain per giustifitgar l'experiment cun il rg. Igl è perquai arrogant e ridicul da vulair dar al rg construì ina funcziun dantesca. Bain vivain nus en il medem chantun e possedain differentas linguas neolatinas ch'èn dentant autonomas. I dat er da quels frars latins ordaifer ils cunfins grischuns sin territori talian. Quels avessan probablamain pauc plaschair, sche nus Rumantschs e Ladins grischuns vulessan far coier els en nossa avnaun. Ina affinitad parentada da duas linguas na dat tuttavia betg il dretg da las unifitgar. Quai di il grond Rumantsch e linguist Robert von Planta, el agiunta ils exempels latiers. Nus savain era che mintga emprova da vulair unifitgar e qua tras smesar e destruir duas linguas superiuras ed autonomas sco per exempel il sursilvan ed il vallader, va cunter ils dretgs umans e natirals. Questas ed autras infurmaziuns davart il dretg da las linguas pudessan ils propagaders dal rg chattar en la Charta da linguas da la cumissiun linguistica da l'institut da Friburg. Ultra da quests principis da dretg che stuessan proteger mintga lingua dad intervenziuns arbitrarias e violentas datti er in aspect psicologic per pievels e linguas minoritaras. Sche nus Rumantschs lain ans fitgar sin il principi d'unificaziun ed unifurmaziun, sta stuain nus betg esser surprais sch'auters sa servan in di da quest punct da vista, p. ex. per cuntanscher ina suletta lingua uffiziala en il Grischun, il tudestg. Sut quest aspect san ins era sa dumandar sche Mussolini na avess a sias uras betg gì raschun da metter nus en sia bulscha faschista? Ina lingua è dapli che l'expressiun trida d'in vehichel per sa chapir u d'in med da transport, sco tscherta glieud ha per moda da dir e scriver, ella è era dapli che in vestgì ch'ins sa midar sco ch'ins vul, sco in uschenumnà scrivent rumantsch ha manegià ina giada. Tgi che vulnerescha la lingua violescha era ils umans che pledan e vivan quella. Experiments mecanics da lingua pon nascher be dal tscharvè tost da managers e funcziunaris senza sentiment. Tgi che stima dentant ed ha gugent sia lingua, quel respecta e tgira ella cun quità e fa adatg che quai ch'el di saja era quai ch'el manegia., per che las ovras possian nascher e che la morala ed igl art prospereschian, che la giustia tutgia la noda e ch'il pievel sappia nua tschentar pe en maun. Ins na duai pia betg vertir arbitrariadad en ils pleds. Da quai dependa tut. Quai saveva gia il vegl Confuzius.